নায়ারের প্রশংসায় পঞ্চমুখ ভারতীয় ক্রিকেটের ঈশ্বর

ওয়েব ডেস্ক: বিজয় হাজারে ট্রফিতে (Vijay Hazare Trophy) অবিশ্বাস্য ফর্মে রয়েছেন করুণ নায়ার (Karun Nair)। বিদর্ভের অধিনায়ক শেষ সাত ইনিংসে ৭৫২ রান করেছেন এবং আউট হয়েছেন মাত্র একবার। এর মধ্যে রয়েছে পাঁচটি শতরান। নায়ারের কীর্তি দেখে চুপ করে থাকতে পারলেন না ভারতীয় ক্রিকেটের ঈশ্বর শচীন তেন্ডুলকর (Sachin Tendulkar)। সোশ্যাল মিডিয়ায় উচ্ছ্বসিত প্রশংসা করলেন তিনি।

শুক্রবার সন্ধেয় শচীন টুইট করে লেখেন, “সাত ইনিংসে পাঁচটি সেঞ্চুরি সহ ৭৫২ রান করা অসাধারণের থেকে কোনও অংশে কম নয়। এই ধরনের পারফরম্যান্স এমনি এমনি হয় না, এগুলো আসে বিশাল মনোসংযোগ এবং কঠোর পরিশ্রম থেকে।” এরপর নায়ারের উদ্দেশে মাস্টার ব্লাস্টারের বার্তা, “এইভাবেই এগিয়ে চলো এবং সবাইকে গর্বিত করো।”

আরও পড়ুন: চ্যাম্পিয়ন্স ট্রফির দল ঘোষণা আজ, নজরে বুমরা

Scoring 752 runs in 7 innings with 5 centuries is nothing short of extraordinary, @karun126. Performances like these don’t just happen, they come from immense focus and hard work. Keep going strong and make every opportunity count!

— Sachin Tendulkar (@sachin_rt) January 17, 2025

বিজয় হাজারে ট্রফির এক মরসুমে সবথেকে বেশি রানের রেকর্ড রয়েছে নারায়ণ জগদীশনের দখলে। তাঁর থেকে ৭৯ রান পিছনে আছেন নায়ার। শনিবার কর্নাটকের বিরুদ্ধে টুর্নামেন্টের ফাইনালে ফর্ম ধরে রাখলে রেকর্ডের মালিক হবেন তিনিই। সেমিফাইনালে অপরাজিত ৮৮ করে ঋতুরাজ গায়কোয়াড়ের অধিনায়ক হিসেবে বিজয় হাজারের এক মরসুমে সর্বোচ্চ রেকর্ড ভেঙে দেন নায়ার।

অবিশ্বাস্য ফর্ম, ক্রিকেট ঈশ্বরের ভূয়সী প্রশংসা সত্ত্বেও আইসিসি চ্যাম্পিয়ন্স ট্রফির (ICC Champions Trophy) দলে সম্ভবত জায়গা পাবেন না ৩৩ বছর বয়সি ডানহাতি ব্যাটার। প্রাক্তন ভারতীয় ক্রিকেটার দীনেশ কার্তিক (Dinesh Karthik) এমনটাই মনে করেন। তিনি জানিয়েছেন, নায়ার এবং ময়াঙ্ক আগরওয়াল দারুণ ফর্মে থাকলেও ভারতের ওডিআই সেট আপ তৈরিই আছে। সেখানে খুব বেশি বদলের সম্ভাবনা নেই।